CELEX: 
Language: hu
Date: 2017-02-01 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2015/96 felhatalmazáson alapuló rendeletnek a mezőgazdasági és erdészeti járművek környezeti teljesítményére és meghajtóegység-teljesítményére vonatkozó követelmények tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A „mezőgazdasági és erdészeti járművek” kifejezés alatt különböző, legalább két tengellyel rendelkező járműtípusok széles körét értjük. Idetartoznak például a keskeny nyomtávú traktorok, az extraszéles traktorok, a hernyótalpas traktorok, a mezőgazdasági pótkocsik és a cserélhető vontatott berendezések, mint például a hengerek, talajlazítók, vetőgépek stb.
            
            
               A mezőgazdasági és erdészeti járművekre vonatkozó típusjóváhagyási követelményeket a 167/2013/EU rendelet
                  1
                és az ahhoz kapcsolódó összesen öt felhatalmazáson alapuló jogi aktus, illetve végrehajtási jogi aktus határozza meg.
            
            
               Az Európai Bizottság azt szeretné, hogy az 56–130 kW teljesítménytartományba tartozó motorokkal felszerelt keskeny nyomtávú traktorok határidőn belül teljesítsék az (EU) 2016/1628 rendeletben
                  2
                a motorokból származó szennyezőanyag-kibocsátásokkal kapcsolatban meghatározott V. szakasz követelményeit, és sikerüljön addigra a IV. szakasznak való megfelelés műszaki akadályait leküzdeni.
            
            
               E jogi aktus célja, hogy a fent említett traktorokra vonatkozó, megfelelő rugalmas végrehajtási eljárásra alkalmazandó követelmények megállapításával módosítsa az (EU) 2015/96 rendelet
                  3
                11. cikkének (4) bekezdését és V. mellékletét. E rugalmas végrehajtási eljárás lehetővé teszi a traktorgyártók számára, hogy a motorokból származó szennyezőanyag-kibocsátások egy adott szakaszában korlátozott számban olyan motorokat szerezzenek be, amelyek nem felelnek meg az abban a szakaszban alkalmazandó kibocsátási határértékeknek, hanem csak az érvényben lévőt közvetlenül megelőző szakasz követelményeivel összhangban rendelkeznek jóváhagyással.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               E felhatalmazáson alapuló jogi aktus előkészítése során a Bizottság megfelelő szakértői szintű konzultációkat folytatott az érintett ágazat érdekelt felei, valamint a megfelelő társadalmi partnerek és tagállami szakértők bevonásával.
            
            
               E jogi aktusról nyilvános konzultáció folyt 2016. december 2. és december 30. között a jogalkotás minőségének javításával foglalkozó portálon; a kapott visszajelzéseket kellőképpen figyelembe vették.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               a)Jogalap
            
            
               E felhatalmazáson alapuló jogi aktus jogalapja a nem közúti mozgó gépek belső égésű motorjainak a gáz- és szilárd halmazállapotú szennyezőanyag-kibocsátási határértékeire és típusjóváhagyására vonatkozó követelményekről szóló, 2016. szeptember 14-i (EU) 2016/1628 európai parlamenti és tanácsi rendelet által módosított, a mezőgazdasági és erdészeti járművek jóváhagyásáról és piacfelügyeletéről szóló, 2013. február 5-i 167/2013/EU európai parlamenti és tanácsi rendelet.
            
            
               b)A jogi aktus típusának megválasztása
            
            
               Az (EU) 2015/96 rendelet módosításának a rendelet a megfelelő eszköze.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2017.2.1.)
            
            
               az (EU) 2015/96 felhatalmazáson alapuló rendeletnek a mezőgazdasági és erdészeti járművek környezeti teljesítményére és meghajtóegység-teljesítményére vonatkozó követelmények tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
         
         
            
               tekintettel az Európai Unió működéséről szóló szerződésre,
            
            
               tekintettel a mezőgazdasági és erdészeti járművek jóváhagyásáról és piacfelügyeletéről szóló, 2013. február 5-i 167/2013/EU európai parlamenti és tanácsi rendeletre
                  4
                és különösen annak 19. cikke (6) bekezdésére,
            
            
               mivel:
            
            
               (1)Az (EU) 2015/96 felhatalmazáson alapuló rendelet
                  5
                úgy rendelkezik, hogy az 56–130 kW teljesítménytartományba tartozó kompressziós gyújtású motorokra vonatkozó, „III. B. szakasz” néven említett kibocsátási határértékeket az ilyen motorokkal felszerelt, T2, T4.1 és C2 kategóriájú mezőgazdasági és erdészeti traktorok típusjóváhagyásának céljára 2016. szeptember 30-ig, forgalomba hozataluk céljára pedig 2017. szeptember 30-ig kell alkalmazni. A III. B. szakasznál szigorúbb kibocsátási határértékeket megállapító IV. szakaszt az említett motorok és az ilyen motorokkal felszerelt keskeny nyomtávú traktorok típusjóváhagyásának céljára 2016. október 1-jétől, a szóban forgó motorok forgalomba hozatalának céljára pedig 2017. október 1-jétől kell alkalmazni.
            
            
               (2)Annak érdekében, hogy az uniós jogszabályok ne tartalmazzanak olyan műszaki előírásokat, amelyek teljesítése egyelőre lehetetlen, és az 56–130 kW teljesítménytartományba tartozó motorokkal felszerelt, T2, T4.1. és C2 kategóriájú mezőgazdasági és erdészeti traktorokat továbbra is típusjóváhagyásban lehessen részesíteni, forgalomba lehessen hozni, illetve forgalomba lehessen helyezni, egyéves átmeneti időszakról kell rendelkezni. Ezen időszak alatt a traktorok típusjóváhagyása, forgalomba hozatala és forgalomba helyezése akkor is lehetséges, ha csak a III. B. szakasz kibocsátási határértékeinek felelnek meg.
            
            
               (3)Annak érdekében, hogy az ágazat zökkenőmentesen át tudjon állni az 56–130 kW teljesítménytartományba tartozó motorokkal felszerelt, T2, T4.1. és C2 kategóriájú mezőgazdasági és erdészeti traktorokra vonatkozó kibocsátási határértékek következő, IV. és V. szakaszára, a rugalmas végrehajtási eljárás alkalmazásának feltételeit hozzá kell igazítani e járművekhez, és lehetővé kell tenni, hogy a IV. szakaszban nagyobb százalékos arányban alkalmazzák azt.
            
            
               (4)Ezért az (EU) 2015/96 felhatalmazáson alapuló rendeletet ennek megfelelően módosítani kell.
            
            
               (5)Az (EU) 2015/96 felhatalmazáson alapuló rendelet már hatályban van, míg módosításainak alkalmazása – a T2, T4.1. és C2 kategóriájú mezőgazdasági és erdészeti traktorok esetében a IV. szakaszra való zökkenőmentes átállás érdekében – a 167/2013/EU rendeletnek a 2016. szeptember 14-i (EU) 2016/1628 európai parlamenti és tanácsi rendelet általi módosítása következtében csak a IV. szakasz alkalmazási idejét (2016. szeptember 30.) követően lehetséges, illetve kötelező. Ennek a rendeletnek ezért a lehető leghamarabb hatályba kell lépnie.
            
            
               ELFOGADTA EZT A RENDELETET:
            
            
               1. cikk
               
            
               Az (EU) 2015/96 felhatalmazáson alapuló rendelet a következőképpen módosul:
            
            
               1.A 11. cikk (4) bekezdésének helyébe a következő szöveg lép:
            
            
               „(4) A típusjóváhagyás és a forgalomba hozatal céljaira:
            
            
               a) a 97/68/EK irányelv 9. cikkének (3c) és (3d) bekezdésében megadott határidők a 167/2013/EU rendelet 4. cikkének 3., 6. és 9. pontjában meghatározott T2, T4.1 és C2 kategóriájú mezőgazdasági és erdészeti járművekre vonatkozóan négy évvel meghosszabbodnak;
            
            
               b) a 97/68/EK irányelv 9. cikkének (4a) bekezdésében megadott határidők a 167/2013/EU rendelet 4. cikkének 3., 6. és 9. pontjában meghatározott T2, T4.1 és C2 kategóriájú mezőgazdasági és erdészeti járművekre vonatkozóan három évvel meghosszabbodnak;
            
            
               c) a 97/68/EK irányelv 9. cikkének (4a) bekezdésében, 10. cikkének (5) bekezdésében és a 167/2013/EU rendelet 39. cikkében megadott átmeneti vagy mentességi rendelkezések a 167/2013/EU rendelet 4. cikkének 3., 6. és 9. pontjában meghatározott T2, T4.1 és C2 kategóriájú mezőgazdasági és erdészeti járművekre vonatkozóan szintén három évvel meghosszabbodnak.”
            
            
               2.Az V. mellékletben az 1.1.1. pont helyébe a következő szöveg lép:
            
            
               „1.1.1. A rugalmas végrehajtási eljárás keretében forgalomba hozott mezőgazdasági és erdészeti járművek száma minden motorkategória esetében a gyártó által az adott motorteljesítmény-tartományba tartozó motorokkal forgalomba hozott járművek (az elmúlt öt év uniós piaci értékesítése átlagaként számított) éves számának legfeljebb 20 %-a lehet. E pont első mondatától függetlenül a IV. szakaszhoz tartozó rugalmas végrehajtási eljárás keretében forgalomba hozott járművek száma – csak a T2, T4.1 és C2 kategóriájú traktorok esetében – minden motorteljesítmény-tartomány esetében a gyártó által az adott motorteljesítmény-tartományba tartozó motorokkal forgalomba hozott járművek (az elmúlt öt év uniós piaci értékesítése átlagaként számított) éves számának legfeljebb 150 %-a lehet. Amennyiben a járműgyártó öt évnél rövidebb ideje hoz forgalomba mezőgazdasági és erdészeti járműveket az Unióban, az átlagot azon időtartam alapján kell kiszámítani, amely alatt a járműgyártó mezőgazdasági és erdészeti járműveket hozott forgalomba az Unióban.”
            
            
               2. cikk
               
            
               Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            
         
         
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2017.2.1.-én.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  Az Európai Parlament és a Tanács 167/2013/EU rendelete (2013. február 5.) a mezőgazdasági és erdészeti járművek jóváhagyásáról és piacfelügyeletéről (HL L 60., 2013.3.2., 1. o.).
               
               
                  
                     (2)
                  Az Európai Parlament és a Tanács (EU) 2016/1628 rendelete (2016. szeptember 14.) a nem közúti mozgó gépek belső égésű motorjainak a gáz- és szilárd halmazállapotú szennyezőanyag-kibocsátási határértékeire és típusjóváhagyására vonatkozó követelményekről, az 1024/2012/EU és a 167/2013/EU rendelet módosításáról, valamint a 97/68/EK irányelv módosításáról és hatályon kívül helyezéséről (HL L 252, 2016.9.16., 53. o.).
               
               
                  
                     (3)
                  A Bizottság (EU) 2015/96 felhatalmazáson alapuló rendelete (2014. október 1.) a 167/2013/EU európai parlamenti és tanácsi rendeletnek a mezőgazdasági és erdészeti járművek környezeti teljesítményére és meghajtóegység-teljesítményére vonatkozó követelmények tekintetében történő kiegészítéséről (HL L 16., 2015.1.23., 1. o.).
               
               
                  
                     (4)
                  HL L 60., 2013.3.2., 1. o.
               
               
                  
                     (5)
                  A Bizottság (EU) 2015/96 felhatalmazáson alapuló rendelete (2014. október 1.) a 167/2013/EU európai parlamenti és tanácsi rendeletnek a mezőgazdasági és erdészeti járművek környezeti teljesítményére és meghajtóegység-teljesítményére vonatkozó követelmények tekintetében történő kiegészítéséről (HL L 16., 2015.1.23., 1. o.).